Birthe Rønn Hornbech (V), 2002-05-23:
Det vil næppe komme som nogen stor overraskelse for mange, der har fulgt med, at jeg på vegne af Venstres folketingsgruppe kan erklære, at vi støtter regeringens ændringsforslag, men at vi på den anden side ikke kan stemme for de socialdemokratiske ændringsforslag.
Det sidste er naturligvis ikke nogen selvfølge, før man har set på indholdet.
Det, som Socialdemokratiets ændringsforslag går ud på, er jo at føre nogle af de for Socialdemokratiet mest vitale bestemmelser tilbage til den ordlyd, som vi har i dag.
Det er naturligvis med velberåd hu, at lovforslaget er ændret netop på området de facto og med hensyn til at forlænge den periode, man skal have været her for at få permanent opholdstilladelse.
Det er jo ganske enkelt gamle
Venstreideer, og derfor stemmer vi naturligvis imod Socialdemokratiets ændringsforslag.
Det er ganske enkelt hele
lovforslaget igennem gamle Venstreønsker, der nu bliver gennemført
Med hensyn til integrationsministerens ændringsforslag er det jo en opstramning af betingelserne for at få permanent opholdstilladelse.
Der lægges her i endnu højere grad end tidligere vægt på begået kriminalitet - også et gammelt Venstreønske.
Det ændringsforslag er jo som bekendt kommet i stand på baggrund af forhandlinger med Dansk Folkeparti, og jeg skal her minde om, som det også fremgår af Dansk Folkepartis betænkningsbidrag til lovforslaget, at ændringsforslaget er led i en mere omfattende forhandling med Dansk Folkeparti.
Jeg skal ikke sige noget generelt om lovforslaget i dag, for det får vi anledning til at diskutere under tredjebehandlingen, men jeg vil godt sige til både Dansk Folkeparti og til Socialdemokratiet: Tak!
Jeg vil sige tak til Dansk Folkeparti for de forhandlinger, vi har haft, nogle gange lidt strenge, nogle gange lidt fornøjelige.
Man kan sige, at nu ved vi, hvor vi har hinanden, men vi nåede et resultat.
Men jeg vil også sige tak til Socialdemokratiet for, at man, til trods for at man altså har sine egne ændringsforslag og på de punkter har holdninger, der afviger meget væsentligt fra Venstres, alligevel tilkendegiver, at man kan stemme for det ændringsforslag, der er stillet af regeringen, om betydningen af kriminalitet for permanent opholdstilladelse.
Jeg skal heller ikke lægge skjul på, at jeg synes, at det er flot af Socialdemokratiet, at man i et betænkningsbidrag nøje gør rede for, at der altså er elementer i lovforslaget, som man kan støtte.
Det vidner jo altså om, at Socialdemokratiet, som vi jo tidligere har stemt sammen med, hvor vi har brugt den procedure i opposition, at vi stillede vores ændringsforslag, og så stemte vi for loven, med det betænkningsbidrag også tager et medansvar.
Tilsyneladende, hvis jeg skal tro betænkningen, går man så den omvendte vej, idet man altså vil stemme imod lovforslaget.
Jeg skal igen appellere til Socialdemokratiet: Jeg synes, man meget nøje skal overveje, om man nu ikke skulle tage chancen.
Nu er chancen der for at få et lovforslag, der bygger på et meget bredt flertal.
Man har allerede tilkendegivet, at man kan støtte en del af elementerne.
Dette lovforslag og de øvrige og de, der vil blive fremsat til efteråret, er jo i meget høj grad forslag, hvis indhold skal udmøntes ude i kommunerne.
Jeg synes, det er en mærkelig tanke, hvis Socialdemokratiet
herinde i Folketinget vil være udenfor, for vi ved jo godt, hvordan det går i kommunerne både med Socialdemokratiet og Dansk Folkeparti.
Kommunalpolitikere er jo stort set meget ansvarlige og har slet ikke de fordomme, som man tit har herinde om, hvem der er stuerene, og hvem man kan samarbejde med. Der vil jo ske det, at man vil kaste sig over de her opgaver med ansvarlighed ude i kommunerne også,
fordi man ved, at det gavner ikke blot udlændinge, men de danskere, der bor i kommunerne.
Så jeg vil altså igen stærkt opfordre Socialdemokratiet til at tænke sig om; der er stadig tid inden tredjebehandlingen.
Jeg synes, det ville være fint, hvis vi kunne få denne udlændingelov stemt igennem med et stort flertal.
Socialdemokratiet har så tit talt om, at man ikke skal føre blokpolitik, og det har man nu chancen for selv at gøre noget ved.